Ongelukke, dodetal op paaie neem af - Ongelukke - Republikein
Monday, June 18th, 06:38:10
Ongelukke, dodetal op paaie neem af
Polisie maan weer oor padreëls
04 January 2017 | Ongelukke
Sedert die Namibiese polisie se padverkeersveldtog op 22 November laasjaar begin het, is minder ongelukke, besering en sterftes as in die ooreenstemmende tyd in 2015 aangemeld.
Volgens 'n verklaring van die polisie is vanaf 22 November tot 26 Desember 2016 altesaam 398 ongelukke in vergelyking met 455 in die ooreenstemmende tyd die vorige jaar aangemeld. Altesaam 741 mense teenoor 908 is in dié tyd beseer en 65 mense is dood teenoor die 80 van 2015.
Die meeste ongelukke, 32 persent, het in die Khomasstreek voorgekom (132). Dit is nege persent minder as die 144 ongelukke wat in 2015 in dieselfde tyd voorgekom het. Zambezi se paaie was die veiligste, met net drie ongelukke teenoor die sewe in die ooreenstemmende tyd in 2015.
Die meeste sterftes het ook in Khomas voorgekom, waar 13 mense in dié tyd in padongelukke dood is. Dit is aansienlik meer as die ses sterftes in dieselfde tyd in 2015.
In 142 gevalle van ongelukke landwyd het voertuie omgeslaan, 109 was in botsings betrokke, 68 voetgangers is raakgery, fietsryers was in 14 gevalle betrokke, diere is in 15 ongelukke as die oorsaak daarvan aangevoer en in 11 gevalle is teen 'n stilstaande voorwerp gebots.
Ses gevalle is aangemeld waar voertuie die pad byster geraak het. Ander onbekende redes was vir die res van die ongelukke verantwoordelik, sê die polisie.
Die polisie het in die tyd 85 653 voertuie gestop, 19 545 motorbestuurders vir dronkbestuur getoets, 12 465 padwaardigheidstoetse uitgevoer en 198 mense in verband met verkeersoortredings aangekeer.
In die //Karasstreek is die meeste mense (25) vir die bestuur van 'n voertuig onder die invloed van drank in hegtenis geneem.
Altesaam 1 081 mense is vir spoedoortredings aangekeer en boetes ter waarde van N$1 325 637 is gegee; 1 092 mense vir oortredings met rybewyse; 42 vir onpadwaardige voertuie, 612 vir motorryers wat nie hul veiligheidsgordels gedra het nie; 341 vir motorvoertuiglisensies wat verval het; 163 vir oorlaaide voertuie, 58 vir onbedagsame padgebruik en 95 vir die onwettige gebruik van 'n selfoon.
Die adjunkinspekteur-generaal: operasies van die Namibiese polisie, genl.maj. James Tjivikua, sê ondanks 'n afname in ongelukke, beserings en sterftes, bly die groot lewensverlies vanweë ongelukke 'n bron van groot kommer.
"Met die volle samewerking van die publiek kan ons 'n betekenisvolle verskil in hierdie verband maak. Ek versoek dus opnuut alle padgebruikers om gehoor te gee aan die padreëls en -regulasies," het hy in 'n verklaring gesê.
Die afgelope naweek
Nampa berig dat 'n Kongolese man Vrydag in 'n botsing op die Otjiwarongo-Outjo-pad dood is.
Die sedanvoertuig waarin hy op reis was, was betrokke in 'n trompop botsing met 'n ander voertuig waarin twee Suid-Afrikaanse burgers gereis het wat met vakansie in Namibië was.
Volgens die polisie in Otjizondjupa is die oorledene geïdentifiseer as Josue Ntambwe Kabongo, oorspronklik van die Demokratiese Republiek van Kongo (DRK) afkomstig.
Die Suid-Afrikaanse egpaar is vir ligte tot ernstige beserings in die Otjiwarongo-staatshospitaal behandel.
In 'n afsonderlike voorval het die 29-jarige Angelina Kaunapawa omgekom nadat die sedanmotor waarmee sy gery het op die Otavi-Kombat-pad omgeslaan het. Die voertuig het ses insittendes gehad, insluitende die 38-jarige motorbestuurder, wat na bewering beheer oor die voertuig verloor het. Die bestuurder en vier ander insittendes is beseer en is na die hospitaal op Tsumeb vir mediese behandeling geneem.
Die polisie het in albei gevalle sake van strafbare manslag geopen.
Gretzky kry doodstraf vir 'n donkie
Des Erasmus - Sewe woestynleeutroppe is leierloos nadat 'n uitgeteerde mannetjie in die nagtelike ure van Saterdagoggend by De Rust in die Ugabvallei wes van...
Elvira Hattingh – Meatco se amptelike aankondiging dat dit weer 15% belasting op toegevoegde waarde (BTW) aan produsente sal betaal wat beeste by abattoirs lewer,...
NBC-werkers woedend oor geldsake
6 ure gelede | Arbeid
Augetto Graig - Werknemers van die NBC sal nie langer wanbestuur duld nie.Een van die grootste kwessies is die nasionale uitsaaikorporasie se versuim om derde...